
I n f o r m á c i a

Výboru Národnej rady Slovenskej republiky pre financie a rozpočet o výsledku prerokovania návrhu poslanca Národnej rady Slovenskej republiky Rastislava KRÁTKEHO  na prijatie uznesenia Národnej rady Slovenskej republiky k systémovému zlyhaniu riadenia verejných financií SR, požiadavke na zdravú štruktúru konsolidácie a obnovu ekonomického rastu (tlač 1364)
___________________________________________________________________________

Výbor Národnej rady Slovenskej republiky pre financie a rozpočet ako gestorský výbor k návrhu poslanca Národnej rady Slovenskej republiky Rastislava KRÁTKEHO  na prijatie uznesenia Národnej rady Slovenskej republiky k systémovému zlyhaniu riadenia verejných financií SR, požiadavke na zdravú štruktúru konsolidácie a obnovu ekonomického rastu (tlač 1364) podáva Národnej rade Slovenskej republiky túto informáciu. 

Predseda Národnej rady Slovenskej republiky svojím rozhodnutím č. 1437 z 11. mája 2026 pridelil návrh poslanca Národnej rady Slovenskej republiky Rastislava KRÁTKEHO  na prijatie uznesenia Národnej rady Slovenskej republiky k systémovému zlyhaniu riadenia verejných financií SR, požiadavke na zdravú štruktúru konsolidácie a obnovu ekonomického rastu (tlač 1364) na prerokovanie Výboru Národnej rady Slovenskej republiky pre financie a rozpočet aj ako gestorskému výboru. 

	Výbor Národnej rady Slovenskej republiky pre financie a rozpočet neprijal uznesenie, nakoľko návrh uznesenia nezískal súhlas nadpolovičnej väčšiny prítomných poslancov podľa čl. 84 ods. 2 Ústavy Slovenskej republiky a  § 52 ods. 4  zákona NR SR č. 350/1996 Z.  z.   o rokovacom poriadku Národnej rady Slovenskej republiky v znení neskorších predpisov.  
	Z  celkového počtu 12 poslancov Výboru Národnej rady Slovenskej republiky pre financie a rozpočet bolo prítomných 8 poslancov. Za návrh predneseného uznesenia hlasoval 1 poslanec, 6 poslanci hlasovali proti a 1 poslanec sa hlasovania zdržal.  

	Prílohou tejto informácie je návrh na uznesenie Národnej rady Slovenskej republiky v znení predloženého návrhu poslancov.



Bratislava, 26.  mája 2026



Ján Blcháč, v. r.                                                                                                                                                                      
         predseda 
Výbor NR SR pre financie a rozpočet

N á v r h

UZNESENIE 
NÁRODNEJ RADY SLOVENSKEJ REPUBLIKY

z .............. 2026

[bookmark: _Hlk207788263][bookmark: _Hlk207805998]k systémovému zlyhaniu riadenia verejných financií SR, požiadavke na zdravú štruktúru konsolidácie a obnovu ekonomického rastu

Národná rada Slovenskej republiky
A) so zásadnými výhradami a znepokojením konštatuje
1. slovenské verejné financie sa napriek konsolidačnému úsiliu vlády nedostali zo zóny vysokého rizika z pohľadu dlhodobej udržateľnosti (revízia r. 2024 na 5,3 a  r. 2025 na 5,5 podľa hodnotenia Rady pre rozpočtovú zodpovednosť), čo potvrdzuje kritické ohrozenie stability verejných financií v  dlhodobom horizonte;
2. Slovenská republika neplní Maastrichtské kritériá pre výšku deficitu ani vlastné rozpočtové ciele, pričom primárnou príčinou je nezvládnutá domáca fiškálna politika v priamej gescii Ministerstva financií SR;
3. hrubý dlh verejnej správy sa neudržateľne približuje k hranici 100 miliárd eur a prognózovaný kumulatívny schodok verejných financií v aktuálnom volebnom období dosiahne objem 28 miliárd eur, čo predstavuje zásadné riziko pre dlhodobú stabilitu štátuv;
4. vládna stratégia konsolidácie v objeme 11 miliárd eur zlyhala, nakoľko nepriniesla ozdravný účinok na štruktúru rozpočtu;
5. Národná rada SR konštatuje kritickú eróziu hospodárskeho potenciálu krajiny, čo dokumentuje prepad reálneho hospodárskeho rastu na úroveň 0,6 %, ktorá je sprevádzaná zvýšenou mierou pesimizmu v slovenskom podnikateľskom prostredí, pričom absencia prorastových stimulov zo strany štátu priamo ohrozuje budúcu životnú úroveň obyvateľstva;
6. Národná rada SR so znepokojením berie na vedomie zhoršenie medzinárodnej úverovej spoľahlivosti Slovenskej republiky, ku ktorému došlo znížením ratingu agentúrou Standard & Poor’s z úrovne A+ na úroveň A.

B) odmieta
7. politicky motivované útoky na nezávislé odborné autority, ktoré slúžia na zakrytie absencie odborných riešení a odkladanie nevyhnutnej a funkčnej konsolidácie, čím sa prehlbuje neefektivita rozpočtových politík;
8. akékoľvek ďalšie pokusy o destabilizáciu dôchodkového systému prostredníctvom otvárania 2. piliera alebo umožnenia vystúpenia sporiteľov;
9. politiku zvyšovania daňovo odvodovej záťaže pre ekonomiku, ktorá neprináša želané zlepšenie udržateľnosti verejných financií a zároveň znižuje konkurencieschopnosť domáceho podnikateľského sektora v porovnaní s inými európskymi krajinami.

C) žiada vládu Slovenskej republiky, aby
10. predložila realistickú revíziu rozpočtových cieľov s jasným záväzkom znížiť deficit na hodnotu maximálne 3,5 % HDP do konca roku 2027;
11. v rámci ďalšieho úsilia ozdraviť verejné financie predstavila opatrenia  4. a 5. konsolidačného balíka  (tzv. „zdravú štruktúru konsolidácie“) zameranú výlučne na stranu výdavkov štátu a to s osobitným zreteľom na:
a) hospodárenie štátu: radikálne zníženie prevádzkových nákladov štátneho aparátu;
b) zefektívnenie IT a obstarávania: audit a zníženie nákladov na štátne IT systémy;
c) boj proti podvodom: zavedenie systémových opatrení na zamedzenie podvodnej činnosti a zneužívania služieb štátu;
d) stop byrokratizácii: zastavenie neustáleho zväčšovania štátneho aparátu, ukončenie náboru nových úradníkov a zníženie ich počtu minimálne na úroveň stavu z roku 2023;
11. predložila legislatívny balík prorastových opatrení s cieľom obnoviť ekonomický rast minimálne na úroveň roku 2023 s jasnou víziou jeho ďalšej akcelerácie;
12. podnikla okamžité kroky na ochranu finančných záujmov EÚ, aby sa eliminovalo riziko straty, alebo pozastavenie čerpania eurofondov.
